अब जमीन पर कब्जा नहीं कर पाएगा बटाईदार
खेती की जमीन बटाई देने पर अब बटाईदार द्वारा जमीन हथियाने का डर नहीं होगा। कब्जा होने पर तहसीलदार या थाना प्रभारी एक माह में जमीन का कब्जा भू स्वामी को वापस दिलाएंगे। ऐसा नहीं करने पर उन्हें ही 25 हजार रुपए का हर्जाना भरना होगा। नए कानून का ड्राफ्ट जल्दी ही कैबिनेट में मंजूरी के लिए भेजा जाएगा। इसके तहत फसल नुकसान पर मुआवजा पाने का हकदार बटाईदार होगा। अभी जिस व्यक्ति के नाम जमीन है, मुआवजे की राशि उसके खाते में ही आती है। मप्र में अफसर, उद्योगपति और नौकरीपेशा लोगों के पास खेती की जमीन है लेकिन वे जमीन खो जाने के डर से इसे पड़त छोड़ देते हैं। नया कानून बनने से ऐसे लोग बटाई एक एग्रीमेंट कर खेती कर सकेंगे और जमीन खोने का भी डर नहीं रहेगा।
नया विधेयक लागू किया जाएगा। इसका ड्राफ्ट तैयार कर लिया गया है। परीक्षण के बाद कैबिनेट की मंजूरी के लिए भेजा जाएगा।’ - केके सिंह, प्रमुख सचिव राजस्व
hin_Deva hin_Deva hin_Deva